text: Son cheval tant esperonna,
   C'une grant forest veüe a.
   Droit cele part s'est adreciez.
   De la forest trouver fu liez
   Pour ce que, se nus le sivoit,
   Que pas si tost nel trouveroit
   Dedenz la forest que as chans.
   En la forest, qui estoit grans,
   S'en est Cléomadès entrez;
   Et li chambellens est remez
   Moult pensis, car il ne savoit
   Où Cléomadès s'en aloit,
   Ne il ne li dist au partir
   Nule riens de son revenir,
   Ne il riens ne l’en demanda,
   Car demander ne li osa:
   Moult avoit le cuer trespensé.
   Lors sont tout par leenz levé
   Chevalier, escuier, garçon,
   Keu, bouteillier et escançon.
   En son lit n'ont pas retrouvé
   Cléomadès. S'en sont iré;
   Ne sorent qu'il fu devenus,
   S'en fu chascuns moult esperdus.
   Folio36v
   Mais, en la fin, li chambellens
   Dist tout en apert à leur gens
   PageV02P008
   Comment il s'en estoit alez.
   Lors fu chascuns si effréez
   Qu'il ne sevent qu'il puissent faire
   Ne de quel part il puissent traire.
   Li uns d'aus l'autre regardoit.
   Chascuns forment s'esmerveilloit
   Pour quel raison ainsi emblez
   S'ert lor sires d'aus et sevrez.
   Quant il se furent avisé,
   Lor conseil ont à ce torné
   Que la moitié d'aus le querront
   Et li autre là remanront.
   Lors monterent sor leur chevaus.
   Par chans, par bois, par mons, par vaus
   Le vont requerre et demander;
   Mais il n'en pueent point trouver.
   Par tout le pays le requirent
   VIII jours; mais ains riens n'en aprirent,
   Droit à Mestre se rassamblerent;
   Lors primes tel duel demenerent
   Quant n'en orent nouvele eüe,
   K'à pou que chascuns ne se tue.
   Lors penserent que desperez
   Se fust ou noiez ou tuez,
   Pour ce que nouveles n'ooit
   De la riens que il plus amoit
   K'autrement alez ne s'en fust.
   Que il aucun d'aus dit n'eüst
   Aucune riens de son propos.
   Chascuns d'aus se tenoit pour sos
   PageV02P009
   Et pour malement avuglé.
   Souvent se sont chaitif clamé.
   Ils ne savoient que cuidier.
   Lors se prirent à conseillier
   De quel part traire se porront;
   En la fin, assenti se sont
   À ce k'en lor pays r'iroient,
   Car là endroit riens ne faisoient.
   De Mestre se sont departi.
   À pou que ne furent parti
   Leur cuer de duel quant s'en partirent.
   Quant sans Cléomadès se virent:
   "Hé! las! que nous est avenu,"
   Font il, "quant nous avons perdu
   Cléomadès, no bon seignour,
   Qui tant de bien et tant d’onnour
   Faisoit à nous, et nous donnoit
   Plus que chascuns prendre n'osoit!
   Se, pour les cors aventurer,
   Certes, le poviens trouver,
   Tost i seroient assenti
   Li cuer, s'estre povoit ainsi."
   Ainsi entre aus se gaimentoient;
   À cuers dolans s'en repairoient,
   Tant k'en Espaigne vinrent droit
   Là où Marcadigas estoit.
   Tout li ont dit et recordé
   Comment sont venu et alé
   Parmi mainte estrange contrée.
   La véritè li ont contée
   Des terres, des pays, des lieus,
   PageV02P010
   Et de la bataille des Grieus;
   Comment Primonus desconfirent,
   Et après comment il perdirent
   Cléomadès. Quant li rois l'ot,
   Pasmez s'est; tenir ne s'en pot.
   Seur son lit chéöir se laissa;
   Là endroit II foiz se pasma.
   Et, quant revint de pasmoison,
   Lors regarda tout environ
   Sa gent, qui erent repairié
   Sans son fill, dont le cuer irié
   Ot si, k'à paines pot mot dire,
   Tant par ot grant duel et grant ire.
   Quant parler pot, si dist "Hé! las!
   Meschiez me tient pris en ses las;
   Bien puis dire trop ai vescu,
   Quant j'ai Cléomadès perdu,
   Mon chier fill, que je tant amoie.
   En lui amer raison avoie,
   Car en lui nule riens n'avoit
   Fors que bonté; cele i manoit.
   Pour lui estoie redoutez
   Et obéis de tous costez;
   N'erent vivant prince ne roi
   Qui osassent faire desroi
   Moi, ne rien k'à moi amontast.
   N'est hom mortex ne redoutast
   Moi à mesfaire à son vivant.
   Hé! las! d'une chose me vant,
   C'est que jamais joie n'arai,
   Ains morrai de duel, bien le sai.
   PageV02P011
   Mais ce n'iert pas quant je vorroie,
   Car mon vuel maintenant morroie."
   Lors se repasme de rechief,
   Et sa gent li tienent le ehief,
   Qui si grant duel de cuer avoient
   K'à pou que il ne s'ocioient.
   Moult fu la cours desconfortée.
   À ce point est leens entrée
   La royne done Ynabele,
   Qui tel duel ot pour la nouvele
   Que de son fill ot entendue,
   K'à pou que de duel ne se tue.
   Ses filles après li venoient
   Qui lor blanches mains detordoient
   Et tiroient leur cheveus blons
   Dont chascune ot plenté et Ions.
   "Las!" font eles, "perdues sonmes
   Quant no frere perdu avonmes,
   Le bel, le bon, le preu, le sage,
   En cui la flours de vasselage
   Et de tous biens estoit creüe."
   Quant Marcadigas a veüe
   La royne, lors se leva,
   Et la royne regarda
   Le roy. Bien vit à son samblant
   K'ains ne l'ot veü si dolant.
   Par la main l'a li rois saisie:
   "Hà!" fait-il, "ma trés douce amie,
   Or nous convendra départir,
   Car bien sai que de duel morir
   PageV02P012
   Me convient; n'en puis eschaper,
   Quant j'ai perdu celui sans per
   De tous les biens c'en puet savoir.
   N’avoit nul per, au dire voir,
   Cléomadès. Or l'ai perdu!"
   Et quant la royne a veü
   Le roi qui estoit en tel point,
   Double mesaise au cuer li point
   Folio37r
   Pour son fill et pour son seignour.
   Ne povoit avoir duel greignour
   Qu'ele avoit; mais, comme sachant,
   Va son seignour reconfortant.
   Mais confors nule riens n'i vaut;
   Car meschiés de cuer si l'assaut
   Qu'il ne set qu'il puist devenir.
   Plus het sa vie que morir.
   Que vous iroie je contant?
   Tant ot le cuer triste et dolant,
   C'une maladie li vint
   Tele que morir l'en couvint,
   Dont ce fu pitiez et dolours.
   Plains et regretez de plusours
   Fu si, que dire nel saroie.
   Savoir povez que pou de joie
   Ot en Espaigne à celui jour
   C'on i perdi si bon seignour
   Comme le roi Marcadigas;
   Li pays fu souples et mas.
   De trestoutes pars regretoient
   Marcadigas, car moult l'amoient.
   Tost fu la nouvele espandue
   Partout que la vie ot perdue
   PageV02P013
   Marcadigas, et que ses fis
   Est mors. De ce cuide estre fis
   Chascuns qui la nouvele en ot.
   Sachiez s'aine femme grant duel ot,
   Dont l'avoit grant done Ynabele.
   Souvent se pasmoit, comme cele
   Qui miex vousist la mort avoir
   Qu'ele ue feïst nul avoir.
   Et ses trois filles demenoient
   Tel duel, qu'eles se deseiroient
   Nés et visages et mentons.
   "Lasses!" font eles, "tout avons
   Perdu, et pourquoi remanonmes
   Vives, quant nous perdu avonmes
   Pere et frere de tel afaire
   Com Diex les pot andeus miex faire?"
   Marine souvent maudisoit
   La vie qui la soustenoit
   Et l'eitre qu'ele onques nasqui:
   "Ha! lasse!" fait ele, "par mi
   Est tous cis meschiés avenus.
   Las! ne sait nus qu'est devenus
   Cléomadès, li miens chiers freres,
   Pour cui de duel est mors mes peres
   Li bons rois; et tout muet pour moi.
   Bien y a dont haïr me doi,
   Et si faz je plus que riens née!"
   Après ce mot, eheï pasmée.
   Sa gent l'enlievent et l'enportent;
   Au miex qu'il pueent la confortent.
   PageV02P014
   Sachiez que confors n'estoit point
   En celui lieu, à celui point
   Où les puceles et leur mere
   Erent en tristece l'amere.
   Se par grant duel mener peüssent
   Recouvrer, assez tost eüssent
   Ce dont pourquoi tel duel avoient.
   Partout si grant duel demenoient,
   Que nus nel sauroit recorder.
   De ce vous lairai ore ester.
   De ceaus d’Espaigne fu requis
   Cléomadès en maint pays.
   Car le certain pas ne savoient
   De sa mort, et lui tant amoient
   K'à envis eüssent laissé
   Que maint pays ainçois cerchié
   N'eüssent dou lonc et dou lé
   Qu'il n'en seüssent verité;
   Car moult le devoient amer.
   Mais d'aus vous lairai ore ester;
   À Cléomadès revendrai.
   Assez briement vous conterai
   Que il fist ne quel part ala
   Le jour que de sa gent s'embla.
   Quant fors de Mestre fu issus
   Et en la forest embatus,
   Les grans galos, par la forest,
   Ala toute jour, sans arrest.
   Pou furent ses resnes tirées
   Celui jour; car trois grans jornées
   Esloigna le lieu vraiement
   Où il ot laissié sa gent.
   PageV02P015
   Ainsi celui jour chevaucha
   Par la forest k'ains ne trouva
   Maison ne lieu pour osteler.
   Tant ala, qu'il vit esconser
   Le soleil, et la nuit venir.
   Lors ne sot il que devenir.
   Volentiers cele part alast
   Se il seüst où il trouvast
   Où cele nuit fust herbergiez.
   Ains que jours fust paranuitiez,
   Vit I chastel en I pendant,
   Fort et bel, et très bien séant.
   Li chastiaus ot non Mont Estrais.
   Droit devers ce chastel s'est trais
   Cléomadès, quant l'ot veü.
   Et cil dou chastel sont venu
   Vers la porte, quant le choisirent.
   La porte contre lui ouvrirent.
   Tost fu d'aus li pons avalez,
   Et Cléomadès est entrez
   Ou chastel; lors est descendus,
   Tost fu ses chevaus receüs.
   Comme courtois et avisez,
   A ceaus dou chastel saluez;
   Et cil son salu li rendirent.
   À lui et à ses atours virent
   Qu'il estoit hom de grant afaire.
   Lors se penerent moult de faire
   Chose qu'il li venist en gré.
   Dedenz une chambre mené
   L'en ont, et si le desarmerent,
   Et, après ce, li demanderent
   PageV02P016
   Quele aventure l'amenoit
   Iluec, et quel chose il queroit.
  